erhwenkuo/poetry-chinese-zhtw huggingface dataset:
驀山溪
作者：無名氏（宋）

孤村冬杪，有景真堪畫。茅舍繞疏籬，見一枝、寒梅瀟灑。欲將詩句，擬待說包容，辭未盡，意悠悠，難把精神寫。臨溪疏影，都是前人話。此外更何如，更須索、良工描下。明窗淨几，長做小圖看，高樓笛，儘教吹，不怕隨聲謝。
驀山溪
作者：無名氏（宋）

梅梢破萼，已見春心了。別有淡容儀，又不與、嫣然同笑。東風翦蠟，簇作鬧蛾兒，冰未泮，水猶寒，散在千林表。輕衫小帽，行盡荒山道。一點麝臍香，惱著人、多多少少。月斜門掩，消損怕黃昏，清影亂，翠幃深，且喜歸來早。
驀山溪
作者：無名氏（宋）

小山蒼翠，竹影橫窗畔。青縷斷薰爐，覺身居、風臺月觀。清香招近，誰為植幽叢，金作蓓，蕾成花，尚帶鵝黃淺。漢宮半額，未許人間見。不比嶺前梅，問無因、天高水遠。宜煙宜雨，淡淡一枝春，乘好興，綴新詩，只恐冰生硯。
驀山溪
作者：無名氏（宋）

江南春信，已過長安路。柳眼尚貪眠，又爭知、先傳春去。東風漏洩，休更殢垂楊，深雪裡，一枝開，誰佔先春處。當時馬上，回首曾凝顧。水淺月黃昏，倚瓊枝、誰家亭戶。一聲羌管，遺恨到如今，憑欄處，賞花時，莫使花輕負。
驀山溪
作者：無名氏（宋）

當時曾見，上苑東風暖。今歲卻相逢，向煙村、亭邊驛畔。垂鞭立馬，一晌黯無言，江南信，壽陽人，悵望成斷腸。瓊妝雪綴，滿野空零亂。誰是倚闌干，更那堪、胡笳羌管。疏枝殘蕊，猶懶不嬌春，水清淺，月黃昏，冷淡從來慣。
梅花引
作者：無名氏（宋）

園林靜。蕭索景。寒梅漏洩東君信。探春回。探春回。四時卻被，伊家苦相催。江村畔。開爛熳。看看又近年光晚。綻芬芳。噴清香。壽陽宮裡，愛學靚梳妝。夭桃紅杏誇顏色。爭似情懷雪中拆。冒嚴寒。冒嚴寒。遊蜂戲蝶，莫作等閒看。故人別後知何處。春色嶺頭逢驛使。贈新詩。折高枝。樓上一聲，羌管不須吹。
綠頭鴨・多麗
作者：無名氏（宋）

斂同雲。破臘雪霽前村。佔陽和、孤根先暖，數枝已報新春。如青女、謾同素質，笑姑射、難並天真。疏影橫斜，澄波清淺，暗香浮動月黃昏。山驛畔，行人立馬，回首幾銷魂。江南遠，隴使趁程，踏盡冰痕。有個人人，玉肌偏似，移我常對金尊。拈纖枝、鬢邊斜戴，嗅芳蕊、眉暈潛分。素臉籠霞，香心噴日，壽陽妝罷酒初醒。待調鼎、須貪結子，忍見落紛紛。霜天曉，愁聞畫角，聲斷譙門。
金盞倒垂蓮
作者：無名氏（宋）

依約疏林，見盈盈春意，幾點霜蕤。應是東君，試手作芳菲。粉面倚、天風微笑，是日暖、雪已晴時。人靜麼鳳翩翩，踏碎殘枝。幽香渾無著處，甚一般雨露，獨佔清奇。淡月疏雲，何處不相宜。陌上報春來也，但綠暗、青子離離。桃杏應仗先容，次第追隨。
梅香慢
作者：無名氏（宋）

高閣寒輕，映萬朵芳梅，亂堆香雪。未待江南，早冠成花，先佔一陽佳節。翦綵凝酥，無處學、天然奇絕。便壽陽妝，工夫費盡，豔姿終別。風裡弄輕盈，掩珠英明瑩，待臘飄烈。莫放芳菲歇。剩永宵歡賞，酒酣吟折。倒玉何妨，且聽取、樽前新闋。怕笛聲長，行雲散盡，謾悲風月。
馬索
作者：無名氏（宋）

曉窗明，庭外寒梅向殘月。吳溪庾嶺，一枝偷把陽和洩。冰姿素豔，自然天賦，品格真殊常別。奈北人、不識南枝，喚作臘前杏先發。奇絕。照溪臨水，素禽飛下，玉羽瓊芳鬥清潔。懊恨春來何晚，傷心鄰婦爭先折。多情立馬，待得黃昏，疏影斜斜微酸結。恨馬融、一聲羌笛起處，紛紛落如雪。
定風波慢
作者：無名氏（宋）

漏新春、訊息前村，數枝楚梅輕綻。□雪豔精神，冰膚淡佇，姑射依稀見。冷香凝，金蕊淺。青女饒伊妒無限。堪羨。似壽陽妝閣，初勻粉面。纖條綠染。異群葩、不似和風扇。向深冬、免使遊蜂舞蝶，撩撥春心亂。水亭邊，山驛畔。立馬行人暗腸斷。吟戀。又忍隨羌管，飄零千片。
慶春澤
作者：無名氏（宋）

曉風嚴，正蕭然兔園，薄霧微罩。梅漸弄白，聳危苞、勻勝胭脂，半點瓊瑰小。望江南、資訊何杳。縱壽陽妍姿，學就新妝，暗香須少。幽豔滿寒梢，更遊蜂舞蝶，渾無飛繞。天賦品格，借東皇施巧。孤根佔得春前俊，笑雪霜、謾欺容貌。況此花高強，終待和羹，肯饒芳草。
尉遲杯
作者：無名氏（宋）

歲雲暮。嘆光陰苒苒能幾許。江梅尚怯餘寒，長安信音猶阻。春風無據。憑闌久，欲去還凝佇。憶溪邊月下徘徊，暗香疏影庭戶。朝來凍解霜消，南枝上，香英數點微露。把酒看花，無言有淚，還是那時情緒。花依舊、晨妝何處。謾贏得、花前愁千縷。盡高樓、畫角頻吹，任教紛紛飛絮。
木蘭花慢
作者：無名氏（宋）

望陽生漸布，見梅萼、暖初回。向雪裡、一枝才苞，素豔已佔春臺。煙籠半含粉面，透清香、暗觸滿襟懷。可惜前村望斷，魏林庾嶺栽培。皚皚。嫩蕊清光，凝笑也恁風猥。但折取行人，途中對酒，不用尊罍。芬芳正當歲暮，謾休誇桃李苦相催。早報明年律應，又還依舊先開。
木蘭花慢
作者：無名氏（宋）

飽經霜古樹，怕春寒、趁臘引青枝。逗一點陽和，隔年資訊，遠報佳期。悽葩未容易吐，但凝酥半面點胭脂。山路相逢駐馬，暗香微染征衣。風前嫋嫋含情，雖不語、引長思。似怨感芳姿，山高水遠，折贈何遲。分明為傳驛使，寄一枝春色寫新詞。寄語市橋官柳，此先佔了芳菲。
最高樓
作者：無名氏（宋）

梅花好，千萬君須愛。比杏兼桃猶百倍。分明學得嫦娥樣，不施朱粉天然態。蟾宮裡，銀河畔，風霜耐。嶺上故人千里外。寄去一枝君要會。表江南信相思□。清香素豔應難對。滿頭宜向尊前戴。歲寒心，春訊息，年年在。
尾犯
作者：無名氏（宋）

輕風淅淅，正園林蕭索，未回暖律。嶺頭昨夜，寒梅初發，一枝訊息。香苞漸拆。天不許、雪霜欺得。望東吳，驛使西來，為誰折贈春色。玉瑩冰清容質。迥不同、群花品格。如曉妝勻罷，壽陽香臉，徐妃粉額。好把瓊英摘。頻醉賞、舞筵歌席。休待聽，嗚咽臨風，數聲月下羌笛。
望遠行
作者：無名氏（宋）

重陰未解，又早是、年時梅花爭綻。暗香浮動，疏影橫斜，月淡水清亭院。好是前村，雪裡一枝開處，昨夜東風布暖。動行人、多少離愁腸斷。凝戀。天賦自然雅態，似壽陽、初勻粉面。故人折贈，欣逢驛使，只恐隴頭春晚。寄與高樓，休學龍吟三弄，留取瓊花爛熳。正有人、同倚闌干爭看。
寶鼎現
作者：無名氏（宋）

東君著意，化工恩被，灼灼妖豔。嫋嫩梢輕蓓，縈風惹露，偏早香英綻。似向人、故矜誇標緻，倚闌全如顧盼。尚困怯餘寒，柔情弱態，天真無限。斷橋壓柳時非淺。先百花、風光獨佔。當送臘初歸，迎春欲至，芳姿偏婉孌。料碎翦就，繒紈輝麗，更把胭脂重染。自賦得、一般容冶，宛勝神仙妝臉。折送小閣幽窗，酷愛處、令親幾硯。盡孜孜觀賞，不枉人稱妙選。待密付、如膏雨澤。金玉仍妝點。任擾擾、百卉千花掩跡，一時羞見。
望梅花
作者：無名氏（宋）

寒梅堪羨。堪羨輕苞初展。被天人、制巧妝素豔。群芳皆賤。碎翦月華千萬片。綴向瓊枝欲遍。小庭幽院。雪月相交無辨。影玲瓏、何處臨溪見。謝家新宴。別有清香風際轉。縹緲著人頭面。
喜遷鶯
作者：無名氏（宋）

南枝向暖。乍秀出庾嶺，梅英初吐。玉頰輕勻，瓊腮微抹，姑射冰容相許。幾回立馬凝佇，影映寒光霜妒。□盡佔，在百花頭上，嚴冬獨步。芳華春意早，昨夜一番，雪裡開無數。萬蕊千梢，鉛堆粉汙，總是化工偏賦。月明暗香浮動，休使龍吟聲苦。且留取。待時時，頻倚闌干重顧。
喜遷鶯
作者：無名氏（宋）

臘殘春未。正候館梅開，牆陰雪裡。冷豔凝寒，孤根回暖，昨夜一枝春至。素苞暗香浮動，別有風流標致。謝池月，最相宜，疏影橫斜臨水。誰為。傳驛騎。隴上故人，不見今千里。寄與東君，徒教知人，別後歲寒清意。亂山萬疊何在，但有飛雲天際。故園好，早歸來，休戀繁桃穠李。
喜遷鶯
作者：無名氏（宋）

霜凝雪沍，正鬥標臨醜，三陽將近。萬木凋零，群芳消歇，禁苑有梅初盛。異香似薰瀋水，素色瑞如玉瑩。人盡道，第一番，天遣先佔春信。標韻。尤耿耿。月觀水亭，誰解憐疏影。何遜揚州，拾遺東閣，一見便生清興。望林止渴功就，不數夭桃繁杏。歲寒意，看結成秀子，歸調商鼎。
喜遷鶯
作者：無名氏（宋）

一陽初起。漸庾嶺梅雪，才苞香蕊。品格清高，姿容閒雅，別受化工深意。放開獨佔嚴景，不使混同凡卉。微雨霽。似玉容寂寞，無言有淚。難比。凝素態，不共豔陽，桃杏爭妍麗。疑是佳人，巧拈香酥，枝上玉纖輕綴。前村可惜無賞，好近天庭階砌。成實後，有調和鼎鼐，一般滋味。
折紅梅
作者：無名氏（宋）

隴上殘雪，曲水流斷，淑氣潛通。群花冷未吐，夜來梅萼，數枝繁紅。光奪化工。發豔色、不染東風。信憑曉風，難壓精神，佔青春未上，別是標容。天香漸杳，似蓬闕玉妃，酒困嬌慵。只愁恐、上陽愛惜，和種移向瑤宮。西歸驛使，折贈處、庾嶺溪東。又須寄與，多感多情，道此花開早，未識遊蜂。
折紅梅
作者：無名氏（宋）

倚花闌清曉，裴回探得，南枝初綻。通春意、漏巧鬥奇，東君首先回暖。盈盈素面。剛強點、胭脂深淺。是他自有，標格清香，恣千種妖饒，萬般閒雅。移時細看。算濃雪嚴霜，怎生拘管。也擬是、小桃未蕊，依約杏添清伴。笛聲休怨。怕恐使、群芳零亂。待須把酒，守著花枝，願期與花枝，久長相見。
折紅梅
作者：無名氏（宋）

憶笙歌筵上，匆匆見了，□□相別。紅爐暖、畫簾繡閣，曾共鬢邊斜插。南枝向暖，北檻裡、春風猶怯。也應別後，不減芳菲，念咫尺闌干，甚時重摺。清風間發，如天與濃香，粉勻檀頰。紗窗影、故人凝處，冷落暮天殘雪。一軒明月。悵望花爭清切。便教盡放，都不思量，也須有，驀然上心時節。
折紅梅
作者：無名氏（宋）

睹南翔徵雁，疏林敗葉，凋霜零亂。獨紅梅、自守歲寒，天教最後開綻。盈盈水畔。疏影蘸、橫斜清淺。化工似把，深色胭脂，怪姑射冰姿，剩與紅間。誰人寵眷。待金鎖不開，憑闌先看。曾飛落、壽陽粉額，妝成漢宮傳遍。江南風暖。春信喜、一枝清遠。對酒便好，折取奇苞，拈清香重嗅，舉杯重勸。
滿庭霜・滿庭芳
作者：無名氏（宋）

一種江梅，偷傳春信，夜來先綻南枝。嫩苞寒萼，妝點綴胭脂。雪裡渾迷素質，明月下、惟有香肌。山村路，人家舍窄，低亞水邊籬。偏宜。壽陽女，新妝淡淡，粉面曾施。更胡笛羌管，塞曲爭吹。陌上行人暫聽，香風動、都入愁眉。音書杳，天涯望斷，折寄擬憑誰。
滿庭霜・滿庭芳
作者：無名氏（宋）

園林蕭索，亭臺寂靜，萬木皆凍凋傷。曉來初見，一品蠟梅芳。疑是黃酥點綴，超群卉、獨佔中央。堪閒玩，檀心紫蕊，清雅噴幽香。華堂。歡會處，陶陶共醉，相勸瑤觴。逞風流開早，不畏嚴霜。才子佳人屬意，搜新句、吟詠詩章。歌筵罷，醺醺歸去，蟾影照迴廊。
黃鶯兒
作者：無名氏（宋）

香梢勻蕊先回暖，點點胭脂輕襯。紅苞隱映疏篁，紅翠相間。方瑞雪乍晴時，愛日初添線。五雲樓上遙看，似睹溪邊，仙子妝面。堪羨。影轉玉枝斜，豔拂朝霞淺。就中妖嬈，獨得芬芳，偏教容易瓊苑。聞又報一陽時，不似鶯聲喚。肯與梅臉爭春，靚笑群芳晚。
錦堂春・錦堂春慢
作者：無名氏（宋）

臘雪初晴，冰銷凝泮，尋幽閒賞名園。時向長亭登眺，倚遍朱闌。拂面嚴風凍薄，滿階前、霜葉聲乾。見小臺深處，數葉江梅，漏洩春權。百花休恨開晚，奈韶華瞬息，常放教先。非是東君私語，和煦恩偏。欲寄江南音耗，念故人、隔闊雲煙。一枝贈春色，待把金刀，翦倩人傳。
瑤臺月
作者：無名氏（宋）

嚴風凜冽，萬木凍，園林肅靜如洗。寒梅佔早，爭先暗吐香蕊。逞素容、探暖欺寒，遍妝點、亭臺佳致。通一氣，超群卉。值臘後，雪清麗。開筵共賞，南枝宴會。好折贈、東君驛使。把嶺頭資訊遠寄。遇詩朋酒侶，尊前吟綴。且優遊，對景歡娛，更莫厭、陶陶沈醉。羌管怨，瓊花綴。結子用調鼎餌。將軍止渴，思得此味。
玉梅香慢
作者：無名氏（宋）

寒色猶高，春力尚怯。微律先催梅拆。曉日輕烘，清風煩觸，凝散數枝殘雪。嫩英妒粉，嗟素豔、有蜂蝶。全似人人，向我依然，頓成離缺。裴回寸腸萬結。又因花、暗成凝咽。拈蕊憐香，不禁恨深難絕。若是芳心解語，應共把、此情細細說。淚滿闌干，無言強折。
雙頭蓮
作者：無名氏（宋）

觸目庭臺，當歲晚凋殘，恁時方見。瓊英細蕊，似美玉碾就，輕冰裁翦。暗想蜂蝶不知，有清香為援。深疑是，傅粉酡顏，何殊壽陽妝面。惟恐易落難留，仗何人巧把，名詞褒羨。狂風橫雨，枉墮落、細蕊紛紛千片。異日結實成陰，託稱殊非淺。調鼎鼐，試作和羹，佳名方顯。
夏雲峰
作者：無名氏（宋）

瓊結苞，酥凝蕊，粉心輕點胭脂。疑是素娥妝罷，玉翠低垂。化工深意，巧付與、別個標儀。怎奈向，風寒景裡，獨是開時。緣何不與春期。此花又、豈肯爭竟芳菲。疑雨恨煙，忍見嶺畔江湄。冷煙幽豔，曾不許、霜雪相欺。只恐向，笛聲怨處，吹落殘枝。
慶清朝
作者：無名氏（宋）

北陸嚴凝，東郊料峭，化工爭付歸期。前村夜來雪裡，先見纖枝。想像靚妝淡佇，釵頭翡翠繭蛾兒。冰壺瑩，坐間靜對，姑射仙姿。瀟灑處，非豔冶最奇。是名賦、處士新詩。尊前坐曲，忍聽羌管頻吹。試問佔先眾卉，微笑不奈苦寒欺。何須問，定應未羨，桃李芳菲。
燭影搖紅
作者：無名氏（宋）

點點飛香，見梅知道春心透。怕寒不卷玉樓簾，羞與花同瘦。手拈青枝頻嗅。誚冷落、薔薇金斗。翻驚綠鬢，不似芳姿，年年依舊。繞破凝酥，滿園桃李看看又。江南幽夢了無痕，啼暈殘襟袖。鴛被有誰溫繡。怎敢更、十分殢酒。伴君獨自，幾個黃昏，月明時候。
鳳凰臺憶吹簫・鳳凰臺上憶吹簫
作者：無名氏（宋）

紅蓓珠圓，素蕤玉淨，南荒已報春還。便迤邐，雲開五嶺，雪霽群蠻。喜見東君資訊，應不管、潘鬢新班。憑誰寄，心縈秋水，目斷春山。長記小橋斜渡，瀟灑處，葦籬茅舍三間。肯伴我、風光賞遍，月影疑殘。好為調羹結子，玉弦冷、金鼎空閒。北枝畔，誰念嶰律猶寒。
東風第一枝
作者：無名氏（宋）

臘雪猶凝，東風遞暖，江南梅早先拆。一枝經曉芬芳，幾處漏春資訊。孤根寒豔，料化工、別施恩力。迥不與、桃李爭妍，自稱壽陽妝飾。雪爛熳、怨蝶未知，嗟燕孤、畫樓綺陌。暗香空寫銀箋，素豔謾傳妙筆。王孫輕顧，便好與、移栽京國。更免逐、羌管凋零，冷落暮山寒驛。
東風第一枝
作者：無名氏（宋）

溪側風回，前村霧散，寒梅一枝初綻。雪豔凝酥，冰肌瑩玉，嫩條細軟。歌臺舞榭，似萬斛、珠璣飄散。異眾芳，獨佔東風，第一點裝瓊苑。青萼點、絳唇疏影，瀟灑噴、紫檀龍麝。也知青女嬌羞，壽陽懶勻粉面。江梅臘盡，武陵人、應知春晚。最苦是，皎月臨風，畫樓一聲羌管。
晝夜樂
作者：無名氏（宋）

一陽生後風光好。百花瘁，群木槁。南枝探暖欺寒，嘉卉爭先佔早。曉來風送清香杳。映園林、報春來到。素豔自超群，似姑射容貌。畫堂開宴邀朋友，賞瓊英，同歡笑。隴頭寄信丁寧，樓上新妝鬥巧。對景乘興傾芳酒，拚沈醉、玉山頻倒。結實用和羹，是真奇國寶。
柳初新
作者：無名氏（宋）

千林凋謝嚴凝日。青帝許、梅花拆。孤根回暖，前村雪裡，昨夜一枝凝白。天匠與、雕瓊鏤玉，淡然非、人間標格。別有神仙第宅。繡簾垂、碧紗窗隔。月明風送，清香苒苒，著摸美人詞客。向曉來、芳苞乍摘。對菱花、倍添姿色。
蠟梅香
作者：無名氏（宋）

愛日初長。正園林才見，萬木凋黃。檻外朝來，已見數枝，復欲掩映迴廊。賜與東皇。付芳信、妝點江鄉。想玉樓中，誰家豔質，試學新妝。桃杏苦尋芳。縱成蹊，豈能似恁清香。素豔妖嬈，應是盡夜，曾與明月添光。瑞雪冰霜。渾疑是、粉蝶輕狂。待拚吟賞，休聽畫樓，橫管悲傷。
滿江紅
作者：無名氏（宋）

林外溪邊，深深見、一林寒雪。惟覺有、襲人襟袖，暗香不絕。天與風流標格在，肯同桃杏開時節。也須煩、玉手摺將來，和明月。調鼎事，君休說。龍笛韻，空悲咽。將何助清賞，待傳佳闋。君不見廣平詞賦麗，揮毫弄翰心如鐵。便直饒、何遜在揚州，成虛設。
選冠子
作者：無名氏（宋）

憔悴江山，淒涼古道，寒日澹煙殘雪。行人立馬，手摺江梅，紅萼素英初發。月下瑤臺，弄玉飛瓊，不老年年春色。被東君、喚遣嬈紅，高韻且饒清白。因動感、野水溪橋，竹籬茅舍，何似玉堂金闕。天教佔了，第一枝春，何處不宜風月。休問庾嶺止渴，金鼎調羹，有誰如得。傲冰霜、雅態清香，花裡自稱三絕。
選冠子
作者：無名氏（宋）

庾嶺煙光，江南風景，冷落歲寒庭院。疏林萬木凍折，孤根獨犯，曉霜回暖。萼點胭脂，粉凝芳葉，依稀幾枝初綻。上層樓、月夜憑闌，風送暗香清遠。嗟往昔、漢妃臨鸞，新妝才飾，豔絕人間金鈿。東君資訊，造化工夫，卻笑眾葩開晚。若是芳菲迅速，終與和羹，鳳池仙館。願樓頭、羌笛休吹，免使為花腸斷。
落梅慢・落梅
作者：無名氏（宋）

帶煙和雪，繁枝澹佇，誰將粉融酥滴。疏枝冷蕊厭群芳，年年常佔春色。江路溪橋謾倒，嫋嫋風中無力。暗香浮動冰姿，明月裡，想無花比高格。爭奈光陰瞬息。動幽怨、潛生羌笛。新花鬥巧，有天然閒態，倚闌堪惜。零亂殘英片片，飛上舞筵歌席。斷腸忍淚念前期，經歲還有芳容隔。
早梅香
作者：無名氏（宋）

北帝收威，又探得早梅，漏春訊息。粉蕊瓊苞，擬將胭脂，輕染顏色。素質盈盈，終不許、雪霜欺得。奈化工、偏宜賦與，壽陽妝飾。獨自逞冰姿，比夭桃繁杏，迥然殊別。為報山翁，逢此有花，樽前須攀折。醉賞吟戀，莫辜負、好天風月。恐笛聲悲，紛紛便似，亂飛香雪。
馬家春慢
作者：無名氏（宋）

珠箔風輕，繡簾浪卷，乍入人間蓬島。鬥玉闌干，漸庭館簾櫳春曉。天許奇葩貴品，異繁杏、夭桃輕巧。命化工、傾國風流，□與一枝纖妙。樽前五陵年少。縱丹青異格，難別顏貌。悲露凝煙，困紅嬌額，微鼙低笑。須信濃香易歇，更莫惜、醉攀吟繞。待舞蝶遊蜂，細把芳心都告。
望梅
作者：無名氏（宋）

畫闌人寂，喜輕盈照水，犯寒先拆。嫋芳枝、雲縷鮫綃，露淺淺塗黃，漢宮嬌額。翦玉裁冰，已佔斷、江南春色。恨風前素豔，雪裡暗香，偶成拋擲。如今眼穿故國。待拈花嗅蕊。時話思憶。想隴頭、依約飄零，甚千里芳心，杳無訊息。粉怯珠愁，又只恐、吹殘羌笛。正斜飛、半窗曉月，夢迴隴驛。
望梅
作者：無名氏（宋）

小寒時節，正同雲暮慘，勁風朝烈。信早梅、偏佔陽和，向日暖臨溪，一枝先發。時有香來，望明豔、瑤枝非雪。想玲瓏嫩蕊，綽約橫斜，旖旎清絕。仙姿更誰並列。有幽香映水，疏影籠月。且大家、留倚闌干，對綠醑飛觥，錦箋吟閱。桃李繁華，奈比此、芬芳俱別。等和羹大用，休把翠條謾折。
洞仙歌
作者：無名氏（宋）

蓬萊宮殿。去人間三萬。玉體仙娥有誰見。被月朋雪友，邀下瓊樓，溪橋畔。相對寒光淺淺。一般天上格，獨帶真香，冰麝猶嫌未清遠。似太真望幸，一餉銷凝，愁未慣。消瘦難禁素練。又只恐、東風破寒來，伴神女同歸，閬峰仙苑。
洞仙歌
作者：無名氏（宋）

摧殘萬物，不忍臨軒檻。待得春來是早晚。向紛紛、雪裡開，一枝見。清香滿。漏洩東君先綻。暗香浮動、疏影橫斜，只這些兒意不淺。怎禁他，澹澹地、勻粉彈紅，爭些兒、羞殺桃腮杏臉。為傳語、東風共垂楊，奈辛苦，千絲萬絲撩亂。
洞仙歌
作者：無名氏（宋）

斷雲疏雨，冷落空山道。匹馬駸駸又重到。望孤村，兩三間、茅屋疏籬，溪水畔、一簇蘆花晚照。尋思行樂地，事去無痕，回首湘波與天杳。嘆人生幾度，能醉金釵，青鏡裡、贏得朱顏未老。又枝頭、一點破黃昏，問客路春風，為誰開早。
洞仙歌
作者：無名氏（宋）

梳風洗雨，蘭蕙摧殘後。玉蕊檀芳做霜曉。板橋平，溪岸小。月下歸來、乘露冷，贏得清香滿抱。一枝春在手，細嗅重看，風味人間自然少。擬欲問東君，妙語難尋，搜尋盡、池塘春草。想不是、詩人賞幽姿，縱竹外橫斜，是誰知道。
摸魚兒
作者：無名氏（宋）

歲華向晚，遙天布同雲，霽雪輕飛。前村昨夜漏春光，楚梅先放南枝。嘆東君運巧思。裁瓊鏤玉妝繁蕊。花中偏異。解向嚴冬逞芳菲。免使遊蜂粉蝶戲。梁臺上，漢宮裡。殷勤仗、高樓羌管休吹。何妨留取憑闌干，大家吟玩歡醉。待明年，念芳草、王孫萬里。歸未得、仙源應是。又被花、開向天涯，淚灑東風對桃李。
春雪間早梅
作者：無名氏（宋）

梅將雪共春。彩豔灼灼不相因。逐吹霏霏能爭密，排枝碎碎巧妝新。誰令香來滿坐，獨使淨斂無塵。芳意饒呈瑞，寒光助照人。玲瓏次第開已遍，點綴坐來頻。那是俱懷疑似，須知造化，兩各逼天真。熒煌清影初亂眼，浩蕩逸氣忽迷神。未許瓊花並重，將從玉樹相親。先期迎獻歲，更同歌酒佔茲辰。六華蠟蒂相輝映，輕盈敢自珍。
萬年歡
作者：無名氏（宋）

北陸風回，頓園林凋盡，庭院岑寂。瀟灑寒梅，偷報豔陽訊息。素澹英姿粹質。天賦與、出倫標格。一枝向、雪裡初開，纖說清香尋得。神仙乍離姑射。更瓊妝翠佩，冰瑩肌骨。彷彿華清浴罷，懶勻脂澤。隴上休轟怨笛。且留取、累累成實。終須待、金鼎調羹，偏與群芳春色。
萬年歡
作者：無名氏（宋）

天氣嚴凝，乍寒梅數枝，嶺上開拆。傅粉凝脂，疑是素娥妝飾。先報陽和資訊。更雪月、交光一色。因追念，往日歡遊，共君攜手同摘。別來又經歲隔。奈高樓夢斷，無計尋覓。冷豔寒容，啼雨恨煙愁溼。似向人前淚滴。怎不使、伊家思憶。惟只恐，寂寞空枝，又隨昨夜羌笛。
雨中花・夜行船
作者：無名氏（宋）

夢破江南春信，漸入江梅，暗香初發。乞與橫斜疏影，為憐清絕。梁苑相如，平生有賦，未甘華髮。便廣寒爭遣，韶華驚怨，詎妨輕折。揚州二十四橋歌吹，不道畫樓聲歇。生怕有、江邊一樹，要堆輕雪。老去苦無歡事，凌波空有纖襪。恨無好語，何郎風味，定教誰說。
早梅芳・喜遷鶯
作者：無名氏（宋）

冰唯清，玉唯潤。清潤無風韻。此花風韻，自然清潤傳香粉。故應春意別，不使凡英恨。到春前臘後，長是寄芳信。此情閒，此意遠。一點縈方寸。風亭水館，解與行人破離恨。廣寒宮未有，姑射仙曾認。向雪中月下，吟未盡。
婆羅門・婆羅門引
作者：無名氏（宋）

江南地暖，數枝先得嶺頭春。分付似、翦玉裁冰。素質偏憐勻澹，羞殺壽陽人。算多情留意，偏在東君。暗香旋生。對澹月與黃昏。寂寞誰家院宇，斜掩重門。牆頭半開，卻望雕鞍無故人。斷腸處、容易飄零。
踏青遊
作者：無名氏（宋）

嶺上梅殘，堤畔柳眠嬌小。綻數枝、橫煙臨沼。既大雅，且穠麗，繁而不擾。冒寒來、遊蜂紅蝶尚阻，年年佔得春早。澹白輕紅，清香迎芳道。更情與、碧天如掃。魏臺妝，吳姬袖，妖妍多少。為傳語、無言分付甘桃李，不比閒花浪草。
絳都春
作者：無名氏（宋）

東君運巧。向枝頭點綴，瓊英雖小。全是一般，風味花中最輕妙。橫斜疏影當池沼。似弄粉、初臨鸞照。眾芳皆有，深紅淺白，豈能爭早。莫厭金樽頻倒。把芳酒賞花，追陪歡笑。有願告天，願天多情休教老。奇花也願休殘了。免樂事、離多歡少。易老難敘衷腸，算天怎表。
雪梅香
作者：無名氏（宋）

歲將暮，雲帆風捲正淒涼。見梅花呈瑞，素英澹薄含芳。千片逞姿向江國，一枝無力倚鄰牆。凝眸望，昨夜前村，雅態難忘。爭妍鬥鮮潔，皓彩寒輝，冷豔清香。姑射真人，更兼粉傅容光。梁苑奇才動佳句，漢宮嬌態學嚴妝。無憀恨，獨對光輝，別岸垂楊。
雪梅香
作者：無名氏（宋）

凍雲深，六出瑤花滿長空。漸飄來呈瑞，皚皚萬里皆同。荒野枯冰竦欲折，小亭寒梅吐輕紅。香清□，疏影橫斜，照水熔熔。臨風。傳芳信，驛使來自，庾嶺南峰。佔早爭先，總無粉蝶遊蜂。妝點鮮妍漢宮裡，羌笛嗚咽畫樓東。賞南枝，倚闌凝望，時見徵鴻。
千秋歲
作者：無名氏（宋）

臘殘春近。江上梅開粉。一枝漏洩東君信。壽陽妝面靚，姑射冰姿瑩。似淺杏。清香試與分明認。只恐霜侵破，又怕風吹損。待折取，還不忍。莫將花上貌，來點多情鬢。凝睇久，行人立馬成遺恨。
月上海棠
作者：無名氏（宋）

南枝昨夜先回暖。便臨寒、開花暗香遠。化工忒□，把瓊瑤、恣情裁翦。皚皚的、點綴梢頭又遍。橫斜影蘸清溪淺。似玉人、臨鸞照粉面。大家休折，且遲留、對花開宴。祝東風、吹作和羹未晚。
眼兒媚
作者：無名氏（宋）

前時同醉曲江濱。初樣小梅春。花殘人遠，幾經風雨，結子青青。誰知別後無腸斷，行盡水雲程。修峰萬仞，郵亭息鞚，獨對黃昏。
相見歡
作者：無名氏（宋）

月明疏影林間。水潺潺。一點濃香十里、渡關山。且莫負。好分付。冷無眠。只怕笛聲嗚咽、到愁邊。
搗練子
作者：無名氏（宋）

搗練子，賦梅枝。暖借東風次第吹。自是百花留不住，讓教先發放春歸。
搗練子
作者：無名氏（宋）

搗練子，賦梅芳。柳綠桃紅謾點妝。試問仙標橫竹外，敢同高節伴冰霜。
搗練子
作者：無名氏（宋）

搗練子，賦梅紅。玉體凝酥半醉中。詩酒興來須要早，忍看紅雨落西東。
搗練子
作者：無名氏（宋）

搗練子，賦梅香。蕙魄蘭魂又再陽。只為人間無著處，借他龍笛返仙鄉。
搗練子
作者：無名氏（宋）

搗練子，賦梅英。枝上商量細細生。不是根株貪結子，被吹羌笛兩三聲。
搗練子
作者：無名氏（宋）

搗練子，賦梅妝。鏡裡佳人傅粉忙。額子畫成終未是，更須插向鬢雲傍。
搗練子
作者：無名氏（宋）

搗練子，賦梅音。雲底江南樹樹深。悵望故人千里遠，故將春色寄芳心。
搗練子
作者：無名氏（宋）

搗練子，賦梅青。休共檀梨取次爭。葉底青青如豆小，已知金鼎待和羹。
鷓鴣天
作者：無名氏（宋）

冷落人間晝掩門。泠泠殘粉縠成紋。幾枝疏影溪邊見，一拂清香馬上聞。冰作質，月為魂。蕭蕭細雨入黃昏。人間暫識東風信，夢繞江南雲水村。
鷓鴣天
作者：無名氏（宋）

夢草池塘春意回。巧傳訊息是寒梅。北枝休羨南枝暖，憑仗東風次第開。酥點萼，粉勻腮。未攀已得好香來。西鄰且莫吹羌笛，留待行春把酒杯。
鷓鴣天
作者：無名氏（宋）

雪屋冰床深閉門。縞衣應笑織成紋。雨中清淚無人見，月下幽香只自聞。長在眼，遠銷魂。玉奴那忍負東昏。隅然謫墮行雲去，不入春風花柳村。
鷓鴣天
作者：無名氏（宋）

小檻冬深未破梅。孤枝清瘦耐風埃。月中寂寞無人管，雪裡蕭疏近水栽。微雨過，早春回。陽和訊息自天來。才根多謝東君力，瓊蕊苞紅一夜開。
鷓鴣天
作者：無名氏（宋）

春入江梅破晚寒。凍枝驚鵲語聲乾。離愁滿抱人誰問，病耳初聞心也寬。風細細，露珊珊。可堪驛使道漫漫。斜梢待得人來後，簪向烏雲仔細看。
鷓鴣天
作者：無名氏（宋）

別得東皇造化恩。黛消鉛褪自天真。恥隨庾嶺花爭白，疑是東籬菊返魂。風淡淡，月盈盈。麝煤沈馥動孤根。寒蟬冷蝶知何處，惟有蜂房不待春。
浣溪沙
作者：無名氏（宋）

水淨煙閒不染塵。小山斜臥幾枝春。夜寒香惹一溪雲。粉淡朱輕妝未了，十分孤迥好精神。為伊清瘦卻愁人。
浣溪沙
作者：無名氏（宋）

苒苒飛雲橫畫闌。黃昏煙雨滿江干。小梅香淺不禁寒。樓上風輕簾不卷，酒紅銷盡晝妝殘。玉人斜拈一枝看。
浣溪沙
作者：無名氏（宋）

十月開花是子真。小春分付與精神。折來含露曉妝新。暖意便從窗下見，粉容何待鑑中勻。宛然長似玉華清。
浣溪沙
作者：無名氏（宋）

梅粉初嬌擬嫩腮。一枝春信臘前開。玉英珠顆傍妝臺。明月泛將疏影去，暗香疑是那人來。消魂獨自立空階。
浣溪沙
作者：無名氏（宋）

翦碎紅娘舞舊衣。漢宮妝粉滿瓊枝。東風來晚未曾知。顏色不同香小異，瑤臺春近宴回時。寶燈相引素娥歸。
浣溪沙
作者：無名氏（宋）

梅與為名蠟與容。寒枝偏綴小金鐘。插時只恐鬢邊熔。疑是佳人薰麝月，起來風味入懷濃。暗香依舊月朦朧。
浣溪沙
作者：無名氏（宋）

梅與稱名蠟與黃。枝無嫋娜色無光。掩檀欺麝冠群芳。結處定緣蜂力就，開時微帶蜜脾香。風標不減壽陽妝。
太常引
作者：無名氏（宋）

行雲蹤跡杳無期。梅梢上、又春歸。不道久別離。這一度、清香為誰。多情囑付，庾樓羌管，憑仗且休吹。留取兩三枝。待和淚、封將寄伊。
太常引
作者：無名氏（宋）

江梅開似蕊珠宮。報桃李、又春風。驀岫看前峰。待摘取、橫斜盞中。魏林楚嶺，素妝清絕，不與眾芳同。和月映簾櫳。羨幾點、施朱太紅。
小重山
作者：無名氏（宋）

竹裡清香簾影明。一枝照水弄精神。樓頭橫管罷龍吟。休三弄，留為與調羹。紫陌與青門。溪邊浮動處，絕纖塵。等閒休付壽陽人。瀟灑處，月淡又黃昏。
小重山
作者：無名氏（宋）

不是蛾兒不是酥。化工應道也難摹。花兒清瘦影兒孤。多情處，時有暗香浮。試問玉肌膚。夜來霜雪重，怕寒無。一枝欲寄洞庭姝。可惜許，只有雁銜蘆。
小重山
作者：無名氏（宋）

天際春來都為君。依稀丹萼動，泛紅雲。惱人天氣近黃昏。霜月底，山麝鬥微薰。標格自天真。壽陽仙骨瘦，玉無紋。芳容臨鑑洗餘醺。雙蛾穩，花面兩難分。
西地錦
作者：無名氏（宋）

不與群花相續。獨佔春光速。幽香遠遠散西東，惟竹籬茅屋。羌管誰調一曲。送月夜、猶芬馥。憑君折取向玉堂，只這些清福。
西地錦
作者：無名氏（宋）

嶺上初消殘雪。有梅花先坼。東君造化多成翠，巧風韻奇絕。小院黃昏時節。暗香浮、疏影橫斜。寄取和羹未晚，卻免教攀折。
踏歌
作者：無名氏（宋）

帶雪。向南枝，一朵江梅坼。許多時、甚處收香白。佔千葩百卉、先春色。擬瑩潔。正廣寒宮殿人窺隔。銷魂處、畫角數聲徹。暗香浮動黃昏月。最瀟灑處最奇絕。孤標迥、不與群芳列。吟賞竟連宵，痛飲無休歇。輸有心牧童偷折。
感皇恩
作者：無名氏（宋）

翦玉蹙花苞，臘寒時候。間竹橫溪自清瘦。黃昏時候，拂拂暗香微透。壽陽妝面恨，眉頻鬥。堪賞占斷，三春先手。不是東君意偏有。百花羞盡，故教孤芳獨秀。只愁明月夜，笛聲奏。
枕屏兒
作者：無名氏（宋）

江國春來，留得素英肯住。月籠香，風弄粉，詩人盡許。酥蕊嫩，檀心小，不禁風雨。須東君、與他做主。繁杏夭桃，顏色淺深難駐。奈芳容，全不稱，冰姿伴侶。水亭邊，山驛畔，一枝風措。十分似、那人淡佇。
憶秦娥
作者：無名氏（宋）

瑤臺月。寒光零亂蒙香雪。蒙香雪。橫枝疏影，動人清徹。分明姑射神仙骨。冰姿雪裡難埋沒。難埋沒。百花頭上，為春先發。
望江南・憶江南
作者：無名氏（宋）

梅花好，滿樹錦江邊。不似武陵曾見日，清香冷豔扶尊前。銷得醉留連。憑造化，分付與花權。已共雪光爭臘早，且將春信為君傳。桃李莫誇先。
望江南・憶江南
作者：無名氏（宋）

梅花好，依約透春光。記得佳人初睡起，巧臨鸞鑑試新妝。粉面鬥瓊芳。江亭上，繞樹嗅清香。擬把一枝傳信去，不知何處是蘭房。獨自暗淒涼。
品令
作者：無名氏（宋）

山重雲起。斷橋外、池塘水。曉來風定，竹枝相亞，殘陽影裡。多少風流，都在冷香疏蕊。江南千里。問折得、誰能寄。幾番歸去，酒醒月滿，闌干十二。且隱深溪，免笑等閒桃李。
品令
作者：無名氏（宋）

一陽生暖。見庾嶺、梅初綻。瓊枝玉樹，渾如傅粉，壽陽妝面。疏影橫斜，隱隱月溪清淺。前村雪裡，向雪裡、真難辨。倩誰說與，高樓人道，休吹羌管。且與從容，來歲和羹未晚。
品令
作者：無名氏（宋）

雪花飛墮。有人報、江南意。博山爐畔，硯屏風裡，銅盤寒水。賦得幽香，疏淡數枝相倚。絳膚黃蕊。另一種、高標緻。笛中芳信，嶺頭春色，不傳紫紅。寂寞閒亭，月下夜闌影碎。
相思引
作者：無名氏（宋）

笑盈盈，香噴噴。姑射仙人風韻。天與肌膚常素嫩。玉面猶嫌粉。斜倚小樓凝遠信。多少往來人恨。只恐乘雲春雨困。迤邐嬌容褪。
相思引
作者：無名氏（宋）

半苞紅，微露粉。瀟灑早梅猶嫩。香入夢魂殘酒醒。芳意相牽引。不畏曉霜侵手冷。欲折一枝芳信。折得卻無人寄問。爭信相思損。
慶金枝
作者：無名氏（宋）

新春入舊年，綻梅萼、一枝先。隴頭人待信音傳。算楚岸、未香殘。小枕風雪憑欄干。下簾幕、護輕寒。年華永佔入芳筵。付尊前、漸成歡。
菩薩蠻
作者：無名氏（宋）

天威亂糝瓊蕤密。一光吞盡千山碧。梅與雪爭妍。孤香風暗傳。玉骨從來瘦。不奈春僝僽。羌管一聲殘。水鄉生暮寒。
菩薩蠻
作者：無名氏（宋）

黃昏月暗清溪色。簾垂小閣霜華白。一夜玉玲瓏。橫斜水月中。小行孤影動。生怕驚花夢。半夜得春歸。屏山人未歸。
菩薩蠻
作者：無名氏（宋）

霜天不管青山瘦。輕雲淺拂修眉皺。煙樹隔瀟湘。隔帆吹異香。影殘春恨小。淡墨敧斜倒。無處著消愁。笛寒人倚樓。
南鄉子
作者：無名氏（宋）

梅蕊露鮮妍。雪態冰恣巧耐寒。南北枝頭香不斷，堪觀。露浥瓊苞粉未乾。畫手寫應難。橫管休吹恐易殘。留得佳人臨曉際，憑欄。試把新妝比並看。
南鄉子
作者：無名氏（宋）

把酒對江梅。個是花中第一枝。冰雪肌膚瀟灑態，須知。姑射仙人正似伊。東閣賦新詩。慚愧當年杜拾遺。月裡何人橫玉笛，休吹。正是芳梢著子時。
南鄉子
作者：無名氏（宋）

莫作俗花看。珠有清香雪太寒。擬把千鍾酬國豔，林間。醉倒猶嫌酒量慳。欲去更重攀。送盡斜陽未忍還。爭得重城休上銷，留連。借取冰輪照玉顏。
南鄉子
作者：無名氏（宋）

醉拈一枝春。此意誰人會得君。嫩白輕紅才入手，盈盈。一似前時酒半醺。心眼兩相親。絕代風流惱殺人。粉蝶霜禽休悵望，叮嚀。只要揚州作主盟。
南鄉子
作者：無名氏（宋）

欄檻對幽堂，翠葉枝頭萬朵霜。檀口乍開龍麝噴，非常。體勝佳人異骨香。花與月爭光。偏引蜂兒戲繞牆。不與群英爭豔麗，芬芳。溪落東君只淡妝。
南鄉子
作者：無名氏（宋）

凜冽苦寒時。萬木凋枯力漸衰。昨夜前村深雪裡，春回。庾嶺南枝綻早梅。映月與清輝。驛使加鞭喜探回。風送馨香來小院，芳時。料想群花尚未知。
南鄉子
作者：無名氏（宋）

把酒祝江梅。春到南枝早早開。人在隴頭凝望久，徘徊。驛使如今尚未來。寄語莫相催。直待東風細剪裁。只恐未能傳資訊，妝臺。先要飛來襯粉腮。
戛金釵
作者：無名氏（宋）

梅蕊破初寒，春來何太早。輕傅粉、向人先笑。比並年時較些少。愁底事，十分清瘦了。影靜野塘空，香寒霜月曉。風韻減、酒醒花老。可殺多情要人道。疏竹外、一枝斜更好。
人月圓
作者：無名氏（宋）

園林已有春訊息，尋待嶺頭梅。一枝清淡，疏疏帶雪，昨夜初開。芳心幾點，東風多少，先為傳來。不隨紅紫，紛紛鬧鬧，蝶妒蜂猜。
一斛珠
作者：無名氏（宋）

寒冰初泮。嶺頭一朵香苞綻。菡萏如畫真堪羨。休逞隨風、柳絮垂金線。月宮每嫖開較曉。壽陽又喜勻妝面。更聞何處鳴羌管。一曲一聲、惹起神撩亂。
解佩令
作者：無名氏（宋）

蕙蘭無韻，桃李堪掃。都不數、凡花閒草。對月臨風，長是伊、故來相惱。和魂夢、被他香到。江頭隴畔，爭先佔早。一枝枝、看來總好。似憑風標，待發願、春前祈禱。祝東君、放教不老。
醉花陰
作者：無名氏（宋）

粉妝一捻和香聚。教露華休妒。今日在尊前，只為情多，脈脈都無語。西湖雪過留難住。指廣寒歸去。去後又明年，人在江南。夢到花開處。
醉花陰
作者：無名氏（宋）

霓裳淺豔來何處。不是閒雲雨。雪苑舊精神，燕席吟窗，昨夜生輕素。闌珊豈是東風妒。惜暗香分付。香在玉清宮，不惹年華，只帶春寒去。
掃地舞
作者：無名氏（宋）

酥點萼。玉碾萼。點時碾時香雪薄。才折得。春方弱。半掩朱扉，垂繡幕。怕吹落。拈一餉。嗅一餉。拈時嗅時宿酒忘。春爭上。不忍放。待對菱花，斜插向。寶釵上。
玉樓人
作者：無名氏（宋）

去年尋處曾持酒。還是向、南枝見後。宜霜宜雪精神，沒些兒、風味減舊。先春似與群芳鬥。暗度香、不待頻嗅。有人笑折歸來，玉纖長、盡露羅袖。
燕歸梁
作者：無名氏（宋）

月裡雲裝冷豔裁。獨秀在巖隈。雪中昨夜一枝開。探春色、歲前來。清香折得，多情寄與，人向隴頭回。憑君移取近瑤臺。伴桃李、日邊栽。
憶人人・鵲橋仙
作者：無名氏（宋）

密傳春信。微妝曉景，淡佇香苞欲綻。臨風雖未吐芳心，奈暗露、盈盈粉面。何人月下，一聲長笛，即是飛英凌亂。憑闌無惜賞芳姿，更莫待、傾筐已滿。
憶人人・鵲橋仙
作者：無名氏（宋）

前村深雪，難尋幽豔，無奈清香漏綻。煙梢霜萼出牆時，似暗妒、壽陽妝面。幽香浮動，無緣攀賞，但只心勞魂亂。不辭他日醉瓊姿，又只恐、陰成子滿。
採桑子
作者：無名氏（宋）

陽和欲報春來也，先上南枝。桃李休疑。折遍香梢人未知。黃昏小院誰攀折，疏影斜敧。半掩朱扉。旋嗅清香月下歸。
採桑子
作者：無名氏（宋）

江南春信梅先賦，休道春遲。映竹開時。姑射仙人雪作肌。青樓且莫吹羌管，留勸金卮。折取高枝。香滿名園蝶未知。
採桑子
作者：無名氏（宋）

南枝淡佇無妖豔，蠟蕊羞黃。爭似紅妝。不假施朱弄曉光。雪融日暖瓊肌膩，酒暈生香。桃臉相當。尤笑桃花混眾芳。
採桑子
作者：無名氏（宋）

幽芳瑩白前村裡，豈藉春工。勝盡群紅。瓊拈凝酥向不同。一聲羌管愁人處，片片西東。睹此遺蹤。不怨狂風怨馬融。
採桑子
作者：無名氏（宋）

東君有意觀群卉，故放爭先。帶露含煙。對月偏宜映水邊。瓊苞素蕊胭脂淡，雪後風前。堪賞堪憐。曾與歌樓佐管絃。
採桑子
作者：無名氏（宋）

群芳盡老園林燼，獨有寒梅。探得春回。昨夜前村一朵開。輕盈雪裡孤根秀，素臉香腮。羌管休催。留取瓊葩佐酒杯。
採桑子
作者：無名氏（宋）

霜風漏洩春訊息，折破孤芳。野興彷徨。姑射神仙觸處藏。新妝不假施朱粉，雪月交光。欲贈東皇。冷淡龍涎點點香。
採桑子
作者：無名氏（宋）

煙籠淡月寒宵永，悄悄簾櫳。微度香風。幾點梅開小院中。擁衾敧枕難成寐，蕭寺初鍾。雁響遙空。家在青山千萬重。
採桑子
作者：無名氏（宋）

飛瓊欲赴瑤臺宴，先具威儀。雲駕霓衣。從者皆騎白鳳飛。人間盡變為銀海，此景偏奇。姑射冰姿。昨夜前村見一枝。
採桑子
作者：無名氏（宋）

熔金脫得花鈿小，點綴瓊枝。月淡風微。露浥香肌自是奇。玉人呵手昂頭翦，纖鬢邊垂。似簇蜂兒。春入芳容不肯飛。
尋梅
作者：無名氏（宋）

幽香淺淺溼未透。認雪底、思來始有。翦裁尚覺瓊瑤皺。苦寒中、越恁骨清肌瘦。東風氣象園林舊。又去年、而今時候。急宜小摘當尊酒。選一枝、且付玉人纖手。
紅
作者：無名氏（宋）

粉香尤嫩，衾寒可慣。怎奈向、春心已轉。玉容別是，一般閒婉。悄不管、桃紅香淺。月影簾櫳，金瓊波面。漸細細、香風滿院。一枝折寄，故人雖遠，輒莫使、江南信斷。
武林春・武陵春
作者：無名氏（宋）

昨夜前村深雪裡，春信為誰傳。風送清香滿座間。不用熱沈檀。竹外一枝斜更好，偏稱玉人攀。休放遊蜂去又還。嫌怕損芳顏。
瑞鷓鴣
作者：無名氏（宋）

臨鸞常恁整妝梅。枝枝仙豔月中開。可殺天心、故與多端麗，那更羅衣峭窄裁。幾回瞻覷魂消黯，芙蕖勻透雙腮。好將心事、都分付與，時暫到、小庭來。玉砌紅芳點綠苔。
瑞鷓鴣
作者：無名氏（宋）

漢宮鉛粉淨無痕。蠟點寒梢水畔村。忍犯冰霜欺竹柏，肯同雪月吊蘭蓀。騷人詠去清詩健，驛使傳來舊典存。病眼渾疑春思早，一枝聊洗畫圖昏。
瑞鷓鴣
作者：無名氏（宋）

柳未回青蘭未芽。誰知此物在君家。綠窗借得先春手，黃蠟吹成耐凍花。衣麝暗薰香彷彿，山峰誤認影橫斜。憑君說與徐熙道，翰墨從今不足誇。
一落索
作者：無名氏（宋）

臘後東風微透。越梅時候。一枝芳信到江南，來報先春秀。宿醉頻拈輕嗅。堪醒殘酒。笛聲容易莫相催，留待纖纖手。
鬢邊華
作者：無名氏（宋）

小梅香細豔淺。過楚岸、尊前偶見。愛閒淡，天與精神，掠青鬢、開人醉眼。如今拋擲經春，恨不見、芳枝寄遠。向心上、誰解相思，賴長對、妝樓粉面。
御階行・御街行
作者：無名氏（宋）

平生有個風流願。願長與梅為伴。問伊因甚破寒來，只恐百花先綻。比蘭比麝，比酥比玉，休恁閒撩亂。瑤臺月下分明見。依舊殘妝淺。不知分得幾多香，一片清如一片。直須遮斷，恐人眼毒，不解輕輕看。
西江月
作者：無名氏（宋）

北嶺天饒瑞雪，南枝地段紅苞。朦朧霽月映寒梢。誰把玉人紗罩。香勝爐薰龍麝，奇過庭擁瓊瑤。一杯清酒願相招。慰我茅堂清瘦。
西江月
作者：無名氏（宋）

翡翠枝頭晚萼，嬋娟月裡飄香。春蘭秋蕙作尋常。不與夭桃朋黨。笑見深紅淺白，從教蝶舞蜂忙。風流標致道家妝。瀟灑得來別樣。
西江月
作者：無名氏（宋）

黃蠟誰將點綴，紅膏不許施妝。孤根來自水雲鄉。風味天然醞釀。看取玉奴呵手，摘來珠露沾裳。翠環斜插一枝香。似簇蜂兒頭上。
西江月
作者：無名氏（宋）

萬木經霜凍折，孤根獨報春來。前村雪裡一枝開。將緩月華光彩。一點唇紅不褪，妝如傅粉皚皚。和羹端的稟天才。終入庖人鼎鼐。
蝶戀花
作者：無名氏（宋）

暖發黃宮和氣軟。雪裡精神，巧借東君翦。嫩蕊商量春色淺。青枝疑是香酥濺。誰道和羹芳信遠。點點微酸，已向枝頭見。休待玉英飛四散。且移疏影橫金盞。
桃源憶故人
作者：無名氏（宋）

園林萬木凋零盡。惟是寒梅香噴。不許雪霜欺損。迥有天然性。南枝漸吐紅苞嫩。冠絕夭桃繁杏。不記故人音信。對景成離恨。
桃源憶故人
作者：無名氏（宋）

江天雪意雲飛重。卻倚闌干初凍。回傍小樓獨擁。盡日無人共。牆梅未落春先縱。欲寄一枝誰送。月夜暗香浮動。似作離人夢。
桃源憶故人
作者：無名氏（宋）

南枝向暖清香噴。誰付騷人詞詠。一種隴頭春信。不借胭脂暈。梢頭誰把輕黃搵。渾似不忺施粉。疑是壽陽孤冷。染得相思病。
桃源憶故人
作者：無名氏（宋）

寒苞初吐黃金瑩。色染薔薇猶嫩。枝上紫檀香噴。灑落饒風韻。南枝一種同春信。何事不忺朱粉。自稱霓裳孤冷。怨感宮腰恨。
添字浣溪沙・山花子
作者：無名氏（宋）

雪態冰姿好似伊。料應嘗笑水仙遲。驛使初傳芳信早，賞佳期。暗想花神多巧妙，黏酥綴玉壓纖枝。粉面臨鸞宜月殿，整妝時。
添字浣溪沙・山花子
作者：無名氏（宋）

誰染深紅酥綴來。意濃含笑美顏開。誤認浣溪人飲罷，上香腮。辨杏疑桃稱好句，名園色異佔多才。折得一枝斜插鬢，墜金釵。
添字浣溪沙・山花子
作者：無名氏（宋）

取次勻妝粉有痕。參差玉軟淡精神。姑射重綃風捲亂，喜相迎。蝶戲飛層雙翅重，清中富貴最多情。全似壽陽當日事，點殘英。
添字浣溪沙・山花子
作者：無名氏（宋）

蜜室蜂房別有香。臘前偏會洩春光。凝佇清容何所似，笑姚黃。蠟注金鍾誠得意，風飄氣味壓群芳。不似壽陽誇粉面，道家妝。
玉交枝・憶秦娥
作者：無名氏（宋）

膽樣瓶兒幾點春。翦來猶帶水雲痕。且移孤冷，相伴最深樽。每為惜花無曉夜，教人甚處不銷魂。為君惆悵，獨自倚黃昏。
玉交枝・憶秦娥
作者：無名氏（宋）

蕙子蘭孫小樣兒。化工簇就寄南枝。笑他蘭蕙，雖韻帶輕肥。香靄紫檀和霧重，色攢黃蠟界金徽。有人瀟灑，插向鬢邊宜。
玉交枝・憶秦娥
作者：無名氏（宋）

誰道花房採蜜脾。翦成黃蠟小花兒。惡嫌朱粉，不肯肖青枝。檀吐暗香蘭許韻，月移芳影雪生肌。不妨花蕊，羌笛儘教吹。
玉樓春
作者：無名氏（宋）

迢遞前村深雪裡。望斷行雲香細細。笛中宮裡慕芳姿，怨曲啼妝長見淚。不會同心榮落易。冷豔翻隨分嶺水。有誰曾念隴頭人，遠寄江南春日意。
玉樓春
作者：無名氏（宋）

蕭蕭海上風長起。也有梅花開玉蕊。愛君風措瑩如冰，伴我情懷清似水。詩人縱復工難似。莫把閒花容易比。濃香吹盡不須愁，細雨微風催結子。
玉樓春
作者：無名氏（宋）

臘前先報東君信。清似龍涎香得潤。黃輕不肯整齊開，比著紅梅仍舊韻。纖枝瘦綠天生嫩。可惜輕寒摧挫損。劉郎只解誤桃花，悵恨今年春又盡。
搗練子
作者：無名氏（宋）

欺萬木，怯寒時。倚闌初認月宮姬。拭新妝，披素衣。孤標韻，暗香奇。冰容玉豔綴瓊枝。借陽和，天付伊。
喜團圓
作者：無名氏（宋）

輕攢碎玉，玲瓏竹外，脫去繁華。尤殢東君，最先點破，壓倒群花。瘦影生香，黃昏月館，清淺溪沙。仙標淡佇，偏宜麼鳳，肯帶棲鴉。
愁倚欄・春光好
作者：無名氏（宋）

冰肌玉骨精神。不風塵。昨夜窗前都折盡，忽疑君。清淚拂拂沾巾。誰相念、折贈芳春。羌管休吹別塞曲，有人聽。
減字木蘭花
作者：無名氏（宋）

庭梅初綻。風遞幽香清更遠。別有孤根。不待陽和一點恩。雪中風韻。皓質冰姿真瑩靜。月下精神。來到窗前疑是君。
減字木蘭花
作者：無名氏（宋）

疏梅風韻。不許遊蜂飛蝶近。要識芳容。除向瑤臺月下逢。尊前一見。換盡平生桃李眼。卻笑襄王。楚夢無蹤空斷腸。
減字木蘭花
作者：無名氏（宋）

山城驛近。又報寒梅傳驛信。遠水孤村。月下何人與斷魂。幽芳在手。花木無情那得瘦。似此天真。好贈東陽姓沈人。
減字木蘭花
作者：無名氏（宋）

香肌清瘦。淚溼輕紅疏雨後。笑靨微開。宿雨微醺越女腮。多情無奈。玉管休吹簾影外。薄晚池臺。惆悵繁華夢裡來。
減字木蘭花
作者：無名氏（宋）

東君有待。留得一枝香雪在。晚日融融。只恐輕酥暖漸熔。歌催管送。芳酒一尊誰與共。寂寞牆東。瀟灑黃昏滿院風。
減字木蘭花
作者：無名氏（宋）

鵝黃初吐。無數蜂兒飛不去。別有香風。不與南枝鬥淺紅。憑誰折取。擬把玉人分付與。碧玉搔頭。淡淡霓裳人倚樓。
減字木蘭花
作者：無名氏（宋）

園林衰槁。一品梅花開太早。紫蕊檀心。獨佔中央色似金。幽香清遠。對景開尊同賞玩。雅稱仙姿。莫是多情染相思。
臨江仙
作者：無名氏（宋）

漏出春光三四朵，冰肌玉骨偏宜。乍開應笑百花遲。將軍曾止渴，畫角已先知。素豔不容蜂蝶採，清香自有人知。而今雖被霜雪欺。和羹終待手，金鼎自逢時。
臨江仙
作者：無名氏（宋）

隴首雲收天色暮，寒光射月初開。崑荊山玉莫疑猜。琳琅疑此地，仙子不紅腮。麗質霜裾真性雅，餘香暗送人來。亂將碎玉綴枝排。雪中尋不見，青萼辨奇才。
臨江仙
作者：無名氏（宋）

昨夜新陽回候館，芳菲正滿霜林。此時珍賞重千金。誰知紅粉豔，還有歲寒心。風動霞衣香散漫，酒醺丹臉深沈。妖嬈偏稱美人簪。一枝無處贈，折得自孤吟。
臨江仙
作者：無名氏（宋）

愛日新添春一線，化工先到寒梅。不隨桃李傍熙臺。前村深雪裡，昨夜一枝開。姑射仙人標格韻，凝牆粉謝香腮。數家清弄笛聲衰。愁人不怨聽，自向枕邊來。
臨江仙
作者：無名氏（宋）

玉貌香腮天賦與，清姿不假鉛華。素芳尋在五陵家。欲知春資訊，庾嶺一枝斜。別有玲瓏瀟灑處，月梢淡影籠遮。休教羌笛一聲嗟。宮妝猶未似，留取意無涯。
踏莎行
作者：無名氏（宋）

枝綠初勻，萼紅猶淺。化工妝點年華晚。暗香疏影水亭邊，黃昏月下依稀見。十二危樓，誰人倚遍。只愁羌笛聲幽怨。少留情意待春來，東君準擬長拘管。
踏莎行
作者：無名氏（宋）

萼破前村，枝橫江路。鐵心應也頻凝佇。怕愁惟恐不禁愁，寧教雪月相分付。不測春來，難追香去。無人知我心先誤。多情總道是東君，東君也有無情處。
踏莎行
作者：無名氏（宋）

點點瓊酥，初寒乍結。看來未忍輕輕折。園林正告久蕭條，春工著意饒先發。眼底不凡，枝頭自別。也知徹苦宜霜雪。這般風味憑馨香，怎教桃李同時節。
踏莎行
作者：無名氏（宋）

玉母池邊，曾記舊識。玉京仙苑新移得。素娥青女好精神，比看終是無顏色。傳入漢宮，偷擬妝飾。壽陽空恁勞心力。寒香都不為春來，莫將遠寄春訊息。
漁家傲
作者：無名氏（宋）

蕙死蘭枯籬菊槁。返魂香入江南早。竹外一枝斜更好。誰解道。只今惟有東坡老。去歲花前人醉倒。酒醒花落嫌人掃。人去不來春又到。愁滿抱。青山一帶連芳草。
漁家傲
作者：無名氏（宋）

雪點江梅才可可。梅心暗弄纖纖朵。疑是月娥庭下過。仙翹嚲。雲衫密綴真珠顆。玉斝金甌連臂坐。芳辰莫把離魂挫。一曲繡筵嬌婀娜。情無那。陽關聲裡櫻桃破。
定風波
作者：無名氏（宋）

又是春歸煙雨村。一枝香雪度黃昏。竹外雲低疏影亞。瀟灑。水清沙淺見天真。瘦玉欺寒香不暖。堪羨。冰姿照夜月無痕。樓上笛聲休聽取。說與。江南人遠易銷魂。
定風波
作者：無名氏（宋）

一樹寒梅傍小溪。夜來陡覺綻南枝。冷豔冰姿金蕊淺。堪羨。凝明因與雪霜期。折贈美人臨寶鑑。雲臉。鬢邊斜插最相宜。憑仗高樓頻祝付。說與。馬融羌管且停吹。
鵲踏枝・蝶戀花
作者：無名氏（宋）

南國寒輕山自碧。庭際梅花，先報春訊息。綺萼玉英何忍摘。真堪樹下陳瑤席。旋嗅清香消酒力。翦採無功，粉筆爭描得。一曲新歡須共惜。等閒零落隨羌笛。
鵲踏枝・蝶戀花
作者：無名氏（宋）

故里山遙春靄碧。為想繁枝，清夢何曾息。縲帶霜英人不摘。紛紛日暮飄絪席。休抱離腸憑酒力。只有輕紈，依約應傳得。白髮未歸空自惜。柔腸寄盡平陽笛。
清平樂
作者：無名氏（宋）

寒溪過雪。梅蕊春前發。照影弄姿香苒苒，臨水一枝風月。夢遊彷彿仙鄉。綠窗曾見幽芳。事往無人共說，愁聞玉笛聲長。
春光好
作者：無名氏（宋）

看看臘盡春回。訊息到、江南早梅。昨夜前村深雪裡，一朵花開。盈盈玉蕊如裁。更風細、清香暗來。空使行人腸欲斷，駐馬裴回。
人嬌
作者：無名氏（宋）

玉瘦香濃，檀深雪散。今年恨、探梅較晚。江樓楚館。雲閒水遠。清晝永，憑闌翠簾低卷。坐上客來，尊中酒滿。歌聲共、水流雲斷。南枝可插，便須頻翦。莫直待、西樓數聲羌管。
二色宮桃
作者：無名氏（宋）

鏤玉香苞酥點萼。正萬木、園林蕭索。惟有一枝雪裡開，江南有信憑誰託。前年記賞登高閣。嘆年來、舊歡如昨。聽取樂天一句雲，花開處、且須行樂。
河傳
作者：無名氏（宋）

香苞素質。天賦與、傾城標格。應是曉來，暗傳東君訊息。把孤芳、回暖律。壽陽粉面增妝飾。說與高樓，休更吹羌笛。花下醉賞，留取時倚闌干，鬥清香、添酒力。
七娘子
作者：無名氏（宋）

清香浮動到黃昏，向水邊、疏影梅開盡。溪邊畔，輕蕊，有如淺杏。一枝喜得東君信。風吹只怕霜侵損。更新來、插向多情鬢。壽陽妝鑑，雪肌玉瑩。嶺頭別後微添粉。
憶少年
作者：無名氏（宋）

疏疏整整，斜斜淡淡，盈盈脈脈。徒憐暗香句，笑梨花顏色。羈馬蕭蕭行又急。空回首、水寒沙白。天涯倦牢落，忍一聲羌笛。
浪淘沙
作者：無名氏（宋）

春色入橫塘。變盡淒涼。青梢弄粉雪溪傍。疑是化工偏著意，欲試新妝。玉蓓鎖春藏。占斷寒芳。他時鼎鼐不須忙。洩漏清香方有思，別是春光。
浪淘沙
作者：無名氏（宋）

雪裡暗香濃。乍吐瓊英。橫斜疏影月明中。學傅胭脂桃與杏，虛廢春工。素豔有誰同。不併妖紅。應如褒姒笑時容。絕勝梨花春帶雨，旖旎春風。
浪淘沙
作者：無名氏（宋）

村左小溪傍。粉黛宜芳。寒添瀟灑冷添霜。清瘦幾枝堪入畫，竹映苔牆。疏影浸橫塘。月暗浮香。當時曾伴壽陽妝。不似東君先倚欄，洩漏春光。
點絳唇
作者：無名氏（宋）

破萼江梅，迥然標格冰肌瑩。暗香疏影。月張銀塘靜。折取一枝，與插多情鬢。臨鸞鏡。粉容相併。試問誰端正。
點絳唇
作者：無名氏（宋）

煙淡黃昏，小移疏影橫斜去。暗香微度。點綴梢頭雨。玉管休吹，更要留春住。人何處。對花無語。望斷江南路。
點絳唇
作者：無名氏（宋）

點點江梅，向疏籬處香風逗。未容春透。花亦知人瘦。姑射山頭，誰伴黃昏後。君知否。自然孤秀。橫玉休三奏。
點絳唇
作者：無名氏（宋）

雪裡芳叢，嶺頭還報東君信。壽陽妝靚。姑射冰肌瑩。曲岸橫斜，清淺波相應。風不定。暗香疏影。占斷花中韻。
點絳唇
作者：無名氏（宋）

萬木凋殘，早梅獨佔孤根暖。前村雪滿。昨夜南枝綻。堪恨倚欄，容易吹羌管。飄瓊片。翠蛾爭選。貼向桃花面。
點絳唇
作者：無名氏（宋）

昨夜寒梅，一枝雪裡多風措。幽香無數。不與群花語。最是凝情，月夜交光處。誰為主。待須折取。羌管休輕舉。
點絳唇
作者：無名氏（宋）

春日芳心，暗香偏向黃昏逗。玉肌寒透。抵死添清瘦。影落橫塘，月淡人歸後。君知否。一枝先秀。應向東君奏。
點絳唇
作者：無名氏（宋）

賦雪歸來，綠窗一夜霜風緊。也知春信。訊息南枝近。隱映斜陽，玉暖香成陣。西湖景。繁英有恨。只□□□□。
惜雙雙・惜分飛
作者：無名氏（宋）

冒雪披風開數點。萬花厭、欺寒探暖。掩映閒庭院。月下疏影橫斜，幽香遠。命友開尊同宴玩。聽麗質、歌聲宛轉。對景側金盞。任他結實和羹，歸仙館。
朝中措
作者：無名氏（宋）

山城水隘小橋傍。竹裡早梅芳。縱有丹青圖畫，難描幽韻清香。妖嬈天賦，偏宜素淡，楊氏宮妝。雅態何須豔麗，孤標不在春光。
虞美人
作者：無名氏（宋）

清江一曲君應見。昨夜潮頭淺。不爭落落鬥奇奇。看取水邊寒蕊、雪邊枝。日斜疏影還敧倒。沙上嬌鶄老。只今何處有新詩。好在小春十月、醉翁辭。
醉落魄・一斛珠
作者：無名氏（宋）

瓊搓粉滴。南枝只報江南坼。橫斜疏影溪邊窄。翦碎白雲，分付隴頭客。冰肌綽約疑姑射。鉛華消盡見真色。不隨桃李開紅白。我為東君，來報春訊息。
醉落魄・一斛珠
作者：無名氏（宋）

梅花似雪。賞花記得同歡悅。更闌猶自貪攀折。不怯春寒，須要待明月。如今月上花爭發。疏枝冷蕊對離缺。人心只道花爭別。不道人心，不似舊時節。
更漏子
作者：無名氏（宋）

寶香瓶，桐葉卷。蕩水痕微還遠。思鄉信，覺春遲。野梅初見時。上潮風，臨晚渡。人慾過西江去。吹寒管，隴雲低。江南花未知。
更漏子
作者：無名氏（宋）

絳紗籠，金葉蓋。向曉燈花猶在。冰未結，小琉璃。隴梅香滿枝。雪無香，花有意。不是江南新寄。霜月盡，碧天寒。玉樓人倚闌。
落梅風・落梅
作者：無名氏（宋）

宮煙如水溼芳晨。寒梅似雪相親。玉樓側畔數枝春。惹香塵。壽陽嬌面偏憐惜，妝成一面花新。鏡中重把玉纖勻。酒初醺。
古記・如夢令
作者：無名氏（宋）

一枕厭厭春困。記得小梅風韻。何處最關情，嫩蕊初傳芳信。堪恨。堪恨。誰傍橫斜疏影。
古記・如夢令
作者：無名氏（宋）

臘半雪梅初綻。玉屑瓊英碎翦。素豔與清香，別有風流堪羨。苞嫩。蕊嫩。羞破壽陽人面。
古記・如夢令
作者：無名氏（宋）

疑是水晶宮殿。雲女天仙寶宴。吟賞欲黃昏，風送一聲羌管。煙淡。霜淡。月在畫樓西畔。
生查子
作者：無名氏（宋）

朔風吹凍雲，雲破天容碧。新月過溪來，隱見橫雲色。天與水爭妍，花與月爭白。一倩管城君，寄此春訊息。
驀山溪
作者：無名氏（宋）

青春三月。
失調名
作者：無名氏（宋）

夜寒鬥覺羅衣薄。
失調名
作者：無名氏（宋）

深誠杳隔無疑。
調笑・調笑令
作者：無名氏（宋）

千里。楚江水。明月樓高愁獨倚。井梧宮殿生秋意。望斷巫山十二。雪肌花貌參差是。朱閣五雲仙子。
調笑・調笑令
作者：無名氏（宋）

相誤。桃源路。萬里蒼蒼煙水暮。留君不住君須去。秋月春風閒度。桃花零亂如紅雨。人面不知何處。
調笑・調笑令
作者：無名氏（宋）

非霧。花無語。遠似朝雲何處去。凌波不過橫塘路。燕燕鶯鶯飛舞。風吹仙袂飄飄舉。擬倩遊絲惹住。
調笑・調笑令
作者：無名氏（宋）

相憶。無訊息。目斷遙天雲自白。寒山一帶傷心碧。風土蕭疏胡國。長安不見浮雲隔。縱使君來爭得。
調笑・調笑令
作者：無名氏（宋）

來見。蕊宮殿。記得隨班迎鳳輦。餘花落盡蒼苔院。斜掩金鋪一片。千金買笑無方便。和淚盈盈嬌眼。
調笑・調笑令
作者：無名氏（宋）

君去。逐鴛侶。斜倚綠窗鴛鑑女。琴彈秋思明心素。一寸還成千縷。錦城春色知何許。那似遠山眉嫵。
調笑・調笑令
作者：無名氏（宋）

無處。難輕訴。錦瑟華年誰與度。黃昏更下瀟瀟雨。況是青春將暮。花雖無語鶯能語。來道曾逢郎否。
調笑・調笑令
作者：無名氏（宋）

衫溼。情何極。上下花間聲轉急。滿船明月蘆花白。秋水長天一色。芳年未老時難得。目斷遠空凝碧。
九張機
作者：無名氏（宋）

一張機。織梭光景去如飛。蘭房夜永愁無寐。嘔嘔軋軋，織成春恨，留著待郎歸。
九張機
作者：無名氏（宋）

兩張機。月明人靜漏聲稀。千絲萬縷相縈繫。織成一段，回紋錦字。將去寄呈伊。
九張機
作者：無名氏（宋）

三張機。中心有朵耍花兒。嬌紅嫩綠春明媚。君須早折，一枝濃豔，莫待過芳菲。
九張機
作者：無名氏（宋）

四張機。鴛鴦織就欲雙飛。可憐未老頭先白，春波碧草，曉寒深處，相對浴紅衣。
九張機
作者：無名氏（宋）

五張機。芳心密與巧心期。合歡樹上枝連理。雙頭花下，兩同心處，一對化生兒。
九張機
作者：無名氏（宋）

六張機。雕花鋪錦半離披。蘭房別有留春計。爐添小篆，日長一線，相對繡工遲。
九張機
作者：無名氏（宋）

七張機。春蠶吐盡一生絲。莫教容易裁羅綺。無端翦破，仙鸞綵鳳，分作兩般衣。
九張機
作者：無名氏（宋）

八張機。纖纖玉手住無時。蜀江濯盡春波媚。香遺囊麝，花房繡被。歸去意遲遲。
九張機
作者：無名氏（宋）

九張機。一心長在百花枝。百花共作紅堆被。都將春色，藏頭裡面，不怕睡多時。
九張機
作者：無名氏（宋）

輕絲。象床玉手出新奇。千花萬草光凝碧。裁縫衣著，春天歌舞，飛蝶語黃鸝。
九張機
作者：無名氏（宋）

春衣。素絲染就已堪悲。塵世昏汙無顏色。應同秋扇，從茲永棄。無復奉君時。
九張機
作者：無名氏（宋）

一張機。採桑陌上試春衣。風晴日暖慵無力。桃花枝上，啼鶯言語，不肯放人歸。
九張機
作者：無名氏（宋）

兩張機。行人立馬意遲遲。深心未忍輕分付，回頭一笑，花間歸去，只恐被花知。
九張機
作者：無名氏（宋）

三張機。吳蠶已老燕雛飛。東風宴罷長洲苑，輕綃催趁，館娃宮女，要換舞時衣。
九張機
作者：無名氏（宋）

四張機。咿啞聲裡暗顰眉。回梭織朵垂蓮子。盤花易綰，愁心難整，脈脈亂如絲。
九張機
作者：無名氏（宋）

五張機。橫紋織就沈郎詩。中心一句無人會。不言愁恨，不言憔悴。只恁寄相思。
九張機
作者：無名氏（宋）

六張機。行行都是耍花兒。花間更有雙蝴蝶，停梭一晌，閒窗影裡。獨自看多時。
九張機
作者：無名氏（宋）

七張機。鴛鴦織就又遲疑。只恐被人輕裁剪，分飛兩處，一場離恨，何計再相隨。
九張機
作者：無名氏（宋）

八張機。回紋知是阿誰詩。織成一片淒涼意。行行讀遍，厭厭無語，不忍更尋思。
九張機
作者：無名氏（宋）

九張機。雙花雙葉又雙枝。薄情自古多離別。從頭到底。將心縈繫。穿過一條絲。
南歌子
作者：無名氏（宋）

席近渾如遠，簾高故放低。偏它能畫鬥頭眉。戴頂燒香鋪翠、小冠兒。酒伴殘妝在，花隨秀鬢垂。薄羅小扇寫新詩。解下雙雙羅帶、要重題。
南歌子
作者：無名氏（宋）

象戲紅牙局，琵琶綠錦絛。小窗方簟困香醪。簾外拂簷宮柳、翠陰交。煙媚鶯鶯近，風微燕燕高。更將乳酪伴櫻桃。要共那人一遞、一匙抄。
南歌子
作者：無名氏（宋）

小小生金屋，盈盈向鳳幃。斜枝石竹繡羅衣。為怕春來風日、捲簾稀。金殿承恩久，蘭堂得夢迴。薰爐空惹御香歸。今夜花前還是、日平西。
南歌子
作者：無名氏（宋）

閣兒雖不大，都無半點俗。窗兒根底數竿竹。畫展江南山景、兩三幅。彝鼎燒異香，膽瓶插嫩菊。け然無事淨心目。共那人人相對、弈棋局。
南歌子
作者：無名氏（宋）

風動槐龍舞，花深禁漏傳。一竿紅日照花磚。走馬晨暉門裡、快行宣。百五開新火，清明尚禁菸。魚符不請便朝天。醉裡歸來疑是、夢遊仙。
感皇恩
作者：無名氏（宋）

暖律破寒威，春回宮柳。晴景初曦上元候。禁城煙火，移下一天星斗。素娥凝碧漢，明如晝。繡轂電轉，錦韉飛驟。九踏笙歌按新奏。勝遊方凝，忽聽曉鍾銀漏。兩兩歸去也，應回首。
魚遊春水
作者：無名氏（宋）

秦樓東風裡。燕子還來尋舊壘。餘寒微透，紅日薄侵羅綺。嫩筍才抽碧玉簪，細柳輕窣黃金蕊。鶯囀上林，魚遊春水。屈曲闌干遍倚。又是一番新桃李。佳人應念歸期，梅妝淡洗。鳳簫聲杳沈孤雁，目斷澄波無雙鯉。雲山萬重，寸心千里。
五彩結同心
作者：無名氏（宋）

珠簾垂戶。金索懸窗，家接浣沙溪路。相見桐陰下，一鉤月、恰在鳳凰棲處。素瓊拈就宮腰小。花枝嫋、盈盈嬌步。新妝淺，滿腮紅雪，綽約片雲欲度。塵寰豈能留住。唯只愁、化作彩雲飛去。蟬翼衫兒，薄冰肌瑩，輕罩一團香霧。彩箋巧綴相思苦。脈脈動、憐才心緒。好作個、秦樓活計，吹簫伴侶。
侍香金童
作者：無名氏（宋）

寶臺蒙繡，瑞獸高三尺。玉殿無風煙自直。迤邐傳杯盈綺席。苒苒菲菲，斷處凝碧。是龍涎鳳髓，惱人情意極。想韓壽、風流應暗識。去似彩雲無處覓。惟有多情，袖中留得。
洞仙歌
作者：無名氏（宋）

溶溶洩洩，似飄揚愁緒。不是因風等閒度。道無心用甚，卻又情多，行未駐，還作高陽暮雨。襄王情尚淺，會少離多，空自朝朝又暮暮。腸斷曉光中，一縷歸時，銷散後、不知何處。試密鎖、瓊樓洞房深，與遮斷江皋，楚臺歸路。
永遇樂
作者：無名氏（宋）

功名閒事，利祿休問，莫繫心上。幸有衣食，隨緣過得，著甚乾勞攘。風前月下，三杯兩盞，撞著即莫與放。且與個、山莊道友，退閒故人來往。新來做得，一個寬袖布衫，著來也暢。出戶迎賓，入城幹事，恰似王保長。我咱忺後，神歌鬼舞，任爾萬般毀謗。死來後，一家一個，那底怎向。
西江月
作者：無名氏（宋）

燈火樓臺欲下，笙歌院落將歸。冰瓷金縷勝琉璃。春筍捧來纖細。飲罷高陽人散，曲終巫峽雲飛。千萬修合鬥新奇。須帶別離滋味。
水調歌頭
作者：無名氏（宋）

帆落松陵浦，枯柳纜瓊艘。杖策無人獨步，浪厭百花橋。我掛風裳水佩，一笑波寒月白，餘韻觸驚濤。絕景有誰賞，霧暮閉三高。不須臾，千古事，一蕭條。鱸魚縱有，澤荒甫裡失溪橋。更吾名高業茂，終歸荒田野草，且穩一枝巢。舉酒酹空闊，煙遠路迢迢。
菩薩蠻
作者：無名氏（宋）

江城烽火連三月。不堪對酒江亭別。休作斷腸聲。老來無淚傾。風高帆影疾。目送舟痕碧。錦字幾時來。薰風無雁回。
減字木蘭花
作者：無名氏（宋）

嗇薇葉暗。滿架濃陰風不亂。午酒才醒。歷歷黃鸝枕上聽。此情難遣。不比紅蕉心易展。要識離愁。只似楊花不自由。